包恢
送蒙斋赴召六首
乾坤常简易，险阻知最精。
尧舜何艰难，难在知人明。
孔子每所患，因予犹改更。
险如彼山川，无如世人情。
明天而昧人，古人所讥评。
卓哉子陆子，高具双眼睛。
气貌才一雇，肺肝见如倾。
或但因传闻，能见人生平。
万象悉呈露，如揭日月行。
何畏乎功令，尧舜为法程。
所恶利口覆，孔子为权衡。
欲希象山翁，此目不可肓。
众欺恐寡信，多伪难皆诚。
虚受而实责，无容偏且轻。
张陈门下客，莫非天下英。
后至所居国，皆能居公卿。
济世才最急，泰道非徒亨。
下视瓮盎内，成雷聚蚊虻。
鸟须九霄鹏，鱼必东海鲸。
为己与为国，灼知在先生。